བོད་མིའི་སྒྲིག་འཛུགས་ཀྱི་མཛད་གཙོ་རྣམ་པས་རྒྱལ་སྤྱིའི་ཐོག་ནས་ལམ་དབུ་མར་རྒྱབ་སྐྱོར་ཡོད་པ་ལས།རང་བཙན་ལ་རྒྱབ་སྐྱོར་མེད་པར་ཡིད་ཆེས་གནང་གི་ཡོད་ཀྱང་།དེ་ནི་ཕྱོགས་གཅིག་ནས་བོད་པ་ལ་རྒྱབ་སྐྱོར་བྱེད་ན་བོད་པའི་ཚབ་མཚོན་རང་བཞིན་གྱི་བོད་མིའི་སྒྲིག་འཛུགས་ཀྱི་དམིགས་ཡུལ་དང་རེ་བར་རྒྱབ་སྐྱོར་བྱེད་པ་ལས།རྒྱབ་སྐྱོར་བྱེད་ཡུལ་ལ་མི་དགོས་པའི་རྒྱབ་སྐྱོར་ཞིག་བྱེད་ཐབས་མེད།ཨ་རི་སོགས་རྒྱལ་ཁབ་གང་ཞིག་རྒྱ་ནག་དང་ཁ་གཏད་དུ་གྱུར་ཚེ།བོད་པས་རང་བཙན་རྩོད་པ་དང་རྒྱ་ནག་ལ་འགལ་རྐྱེན་བཟོ་ཐུབ་པའི་ནུས་པ་ཡོད་ན་ཆབ་སྲིད་ཀྱི་ལངས་ཕྱོགས་ལ་ཁྱད་པར་གང་ཡང་མེད་པར།རྒྱལ་ཁབ་དེ་དག་གིས་རྒྱ་ནག་ལ་ཁ་གཏད་གཅོག་པའི་ལག་ཆར་གྱུར་ཡོད་ན་རྒྱབ་སྐྱོར་རམ་བེད་སྤྱོད་བྱེད་ངེས་རེད།རྒྱ་ནག་དང་འགལ་ཟླ་མེད་པའམ།བོད་དོན་དེ་འགལ་ཟླའི་འཐབ་རྩོད་ནང་བེད་སྤྱོད་མེད་ན་ཁ་ཙམ་ལས་རྒྱབ་སྐྱོར་གང་ཡང་མེད།འོན་ཀྱང་ཆུང་ས་ནས་བོད་མིའི་སྒྲིག་འཛུགས་ལ་དཔལ་འབྱོར་གྱི་རོགས་རམ་ཙམ་ལས།གཞན་བོད་དོན་དེ་རྒྱ་ནག་ལ་ཕུ་རུང་ནང་ནས་སྦྲུལ་མགོ་བསྟན་ཏེ་ཞེད་སྣང་སྐུལ་བའི་ཐབས་ལམ་ཙམ་དུ་གྱུར་ཡོད།།